ועדת הפנים ואיכות הסביבה, כנסת 15, פרוטוקול מספר 55, 2000-01-19 10:00

דוד אזולאי: אני פותח את הישיבה.

דוד אזולאי: על סדר היום: הצעת חוק לתיקון פקודת העיריות (חובת דיווח על איכות המיים), התשנ"ט-1999, של חבר-הכנסת אברהם יחזקאל.

דוד אזולאי: הצעת החוק עברה בקריאה טרומית.

דוד אזולאי: בדיון הקודם נציגת המועצה לצרכנות היתה פה והעלתה הסתייגויות בעניין הזה.

דוד אזולאי: קיבלנו מכתב.

דוד אזולאי: אני מקווה שהיא תגיע.

דוד אזולאי: אני מבקש לשמוע את חבר-הכנסת אבי יחזקאל, בבקשה.

אברהם יחזקאל: אני מבקש להעביר, ברשותך אדוני היושב-ראש, את הצעת החוק לקריאה ראשונה ולקיים את הדיון בין הקריאות הראשונה, השנייה והשלישית.

אברהם יחזקאל: הממשלה תומכת בהצעת החוק.

אביטל שטרנברג: בסייגים.

אברהם יחזקאל: בסייגים.

אברהם יחזקאל: אני מוכן לקבל אותם.

אברהם יחזקאל: דיברנו על כך.

אברהם יחזקאל: מדובר כאן באקט שירותי לציבור שהוא נכון וסביר.

אברהם יחזקאל: אין פה דברים שקשורים בשלב הראשוני בעלויות נוספות.

אברהם יחזקאל: אני חושב שראוי שהציבור ידע מה הוא שותה.

אברהם יחזקאל: זה מעשה צרכני מהמעלה הראשונה.

אברהם יחזקאל: בכך אין חילוקי דעות.

אברהם יחזקאל: יכול להיות שהוא מטיל מעמסה על סוגייה שבעתיד תבוא בקשה לשנות את תקני איכות המים.

אברהם יחזקאל: אבל גם אנשי המקצוע וכל המשרדים מוכנים במהלך השנים הבאות לדון בעניין כי זה דבר מתבקש.

אברהם יחזקאל: יש בעיה של מכון טיהור מים ליד המוביל ודברים מהסוג הזה.

אברהם יחזקאל: כל הדברים האלה ידועים.

אברהם יחזקאל: אני מבין שיש היום לובי נגד.

אברהם יחזקאל: אני רואה פה את נציגי ראשי הרשויות.

אברהם יחזקאל: אני אשמח להודיע לציבור שראשי הרשויות מתנגדים.

אברהם יחזקאל: אני דווקא שותף של ראשי הרשויות.

אברהם יחזקאל: אני לא מוכן לקבל כל דבר כשמישהו בא ואומר לי: תרד מהעניין, גם אם הוא חבר שלי.

אברהם יחזקאל: אני יודע מי מראשי הרשויות כן תומך ומי מראשי הרשויות לא תומך.

אברהם יחזקאל: לכן אני מציע לכולם להעביר את זה בקריאה ראשונה ואחר-כך אני מבטיח, גם לך אדוני היושב-ראש, שנקיים דיונים פרטניים ברמה לא פורמלית שלי וגם שלך ברמת הוועדה.

אברהם יחזקאל: זה באמת מעשה צרכני.

אברהם יחזקאל: אומר לך יותר מזה, מי שיש לו כסף היום קונה מי צורים, מי עדן, מתקנים של 4,000 שקל לשנה.

אברהם יחזקאל: מי שלא יכול שותה את מי הברז.

אברהם יחזקאל: גם פה מתברר שיש כבר אפליה בין אלה שיש להם ובין אלה שאין להם.

אברהם יחזקאל: אני לא מוכן לקבל את העניין הזה, שבמיגזרים מסויימים שאין להם יכולת לקנות את המתקן ולשים אותו במטבח, הם ישתו מים.

אברהם יחזקאל: המים שלנו הם טובים, הם סבירים, הם איכותיים, הם לא , חלילה , ברמה של מי אפריקה.

אברהם יחזקאל: אני לא טוען טענה ברמה האיכותית, אני טוען שנכון לעכשיו, ראוי שהציבור יידע מה הוא שותה.

אברהם יחזקאל: אם בעתיד יצטרכו לתקן גם את איכות המים, פשוט יידעו.

אברהם יחזקאל: זה כל הסיפור.

דוד אזולאי: חבר-הכנסת אבי יחזקאל, אתה מדבר על דיווח יומי, דיווח חודשי?

אביטל שטרנברג: זה חלק מהתנאים שזה יהיה דיווח או חצי שנתי אולי אפילו שנתי.

אילנה מישר: אני מציעה תיקון אחד, לדעתי, מאוד עקרוני וחיוני.

אילנה מישר: כאן מדובר שהתקן נקבע על ידי השר לאיכות הסביבה.

אביטל שטרנברג: זה יורד.

אילנה מישר: אני לא רוצה שבקריאה ראשונה יהיה כתוב שהתקן נקבע על ידי השר לאיכות הסביבה כאשר יש כבר תקנות וזה בסמכות שר הבריאות.

אביטל שטרנברג: זה חלק מהתנאים שאבי יחזקאל הסכים להם, שזה יורד, שהפיסקה לגבי התקנים יורדת.

אילנה מישר: זאת אומרת, שזה יבוא בקריאה ראשונה בלי שיהיה כתוב השר לאיכות הסביבה.

מרים פרנקל-שור: הצעת החוק עוד לא אושרה לקריאה ראשונה.

אילנה מישר: אני מבקשת שהנושא הזה יתוקן כאשר הצעת החוק תאושר לקריאה ראשונה.

אביטל שטרנברג: בהמשך לדברים של עורכת-דין מישר, אני רוצה להדגיש שהתנאי הראשון שלנו היה שקביעת התקן יורדת משום שזה דבר שמסור לסמכותו של שר הבריאות והוא קבע תקנות בעניין.

אביטל שטרנברג: כך שהדבר לא נדרש.

אביטל שטרנברג: התנאי השני שסיכמנו עם חבר-הכנסת יחזקאל הוא שתוכן הדו"ח ייקבע בתקנות.

אביטל שטרנברג: ודאי ידברו כאן בהמשך על כך שבדיקת מים מכילה המוני מרכיבים פיזיקליים וכימיים וצריך לפשט את הדו"ח.

אביטל שטרנברג: הדבר הזה צריך להיעשות באמצעות אנשי מקצוע.

אביטל שטרנברג: אנחנו מציעים שזה ייקבע בתקנות בהתייעצות עם משרד הבריאות.

אביטל שטרנברג: התנאי השלישי, שזה יהיה דיווח שנתי או חצי שנתי.

אביטל שטרנברג: התנאי הרביעי היה שהדו"ח לא חייב להיות על גבי שובר תשלום המים, הוא יכול לבוא בנפרד.

דוד אזולאי: איך?

אביטל שטרנברג: באמצעות הודעה לתושבים.

דוד אזולאי: כשאת אומרת: בכל דרך אחרת, את בעצם משאירה את העניין פתוח.

דוד אזולאי: אני אחד מאלה שתמיד טוען שבאים ומוסיפים על ראשי הרשויות עוד מטלות ועוד מטלות.

אביטל שטרנברג: אין לי בעיה שזה יהיה על שובר המים אם זה יותר נוח.

דוד אזולאי: בסדר, ואז שובר המים יוצא פעם בחודשיים.

אביטל שטרנברג: אתה לא חייב על כל שובר לשים את הדו"ח.

אביטל שטרנברג: אתה יכול פעם בחצי שנה או פעם בשנה לשים את הדו"ח על שובר המים.

משה אבנון: משרד הפנים אינו יכול להתנגד לחוק - - -

אביטל שטרנברג: הוא לא יכול להתנגד לחוק כי פעמיים זה עבר בוועדת שרים.

אברהם יחזקאל: פעמיים, פעמיים.

אברהם יחזקאל: אני רוצה לראות פה את הגבר שהיום יבוא ויגיד לי שהוא מתנגד.

משה אבנון: אמרתי שהוא לא מתנגד.

יחזקאל לביא: למען הדיוק, בוועדת השרים, בשתי הפעמים משרד הפנים התנגד להצעה.

יחזקאל לביא: אם אתה רוצה את הנימוקים, יש נושא עלויות ולא הצביעו עליו.

משה אבנון: אמרתי שמשרד הפנים איננו יכול להתנגד להצעת החוק כי יש החלטת של ועדת שרים שדינה כדין החלטת ממשלה.

משה אבנון: אבל אני חייב להעיר את תשומת לב חברי הכנסת שהחוק הזה הוא בעייתי מאוד.

משה אבנון: יהיה קשה מאוד ליישם אותו וקיימת בעיה לגבי דיווח פעם בשנה או פעם בחצי שנה, מה הנכונות שלו לגבי המים שהאיש שותה.

משה אבנון: למשל בגרמניה יש ערים שמקבלות את המים מהריין.

משה אבנון: יש מתקן תיפעול.

משה אבנון: כל המים עוברים דרך מתקן התיפעול ויוצאים באיכות מסויימת.

משה אבנון: כמו שבבק

משה אבנון: בוק אתה רושם מה תכולת המים, אתה יכול לרשום את תכולת המים כי המתקן מוציא את אותם המים לכל המערכת.

משה אבנון: במדינת ישראל מקורות המים הם שונים ומשונים.

משה אבנון: הם משתנים משעה לשעה באותם מקומות.

משה אבנון: לדוגמה, בקריות יש לנו 14 כניסות של מים – מים שבאים מהמוביל, מים שבאים מבארות עצמיות, מים שבאים מכל מיני מקומות.

משה אבנון: כל סוג מים האיכות שלו היא שונה.

משה אבנון: ההרכב הכימי שלו הוא שונה לחלוטין.

משה אבנון: אם אנחנו מדברים על בעיה תברואית, אין לנו בעיה.

משה אבנון: יש 80 אלף בדיקות בשנה של משרד הבריאות ואם קורית תקלה מיד מודיעים: צריך להרתיח את המים במקום מסויים עד שהתקלה חולפת.

משה אבנון: לגבי דו"ח על איכות המים יש לנו בעיה אמיתית עם הרשות המקומית.

אברהם יחזקאל: על המים הרדיואקטיביים ביבנה שמעת?

אברהם יחזקאל: היה דיווח?

דוד אזולאי: חבר-הכנסת אבי יחזקאל, לא מקובל עלי.

דוד אזולאי: קיבלת רשות דיבור, אמרת את מה שיש לך להגיד.

דוד אזולאי: אני מבקש ממך לאפשר גם לאחרים להגיד את דעתם.

דוד אזולאי: בבקשה, אדוני.

משה אבנון: אבי יחזקאל הוא חבר כנסת, אני פקיד.

משה אבנון: אני לא יכול להתווכח, אסור לי גם להתווכח אתו.

דוד אזולאי: חס וחלילה, אדוני.

דוד אזולאי: מותר לך להגיד את עמדתך ואתה צריך להגיד אותה.

דוד אזולאי: תפקידי כאן לשמוע את כולם.

משה אבנון: האיכות שאותה נדווח בכל נקודת זמן לא תהיה נכונה לגבי האיכות שאותה האיש שותה באותו רגע.

משה אבנון: מה האיש יכול לעשות?

משה אבנון: ללכת לברז, לקחת מים, להביא למעבדה ולבדוק את הרכב המים והוא יקבל הרכב שונה ממה שכתוב לו בדו"ח.

משה אבנון: מה ייצא?

משה אבנון: הוא יתבע את ראש העיר ויאמר לו: אדוני, אתה מרמה אותי.

משה אבנון: אתה אומר שאני שותה מים מסוג איקס, הנה אני שותה מים מסוג ווי.

משה אבנון: בראשון לציון למשל, שחבר-הכנסת אבי יחזקאל בא משם, יש בארות עצמיות, יש מים מהמוביל, יש מים שמוזרמים חזרה מהמערכת הדרומית מסיבות כאלה ואחרות.

משה אבנון: כל סוג מים איכות שונה.

אברהם יחזקאל: ראש העיר בעד ההצעה שלי.

משה אבנון: הנושא המקצועי הוא בעייתי.

משה אבנון: צריך קודם כל להקים עשרות רבות של מעבדות שיבדקו את המים.

משה אבנון: צריך להביא לבורנטים וכימאים.

משה אבנון: אלה עלויות גבוהות.

דוד אזולאי: תתעלם רגע מהחוק של אבי יחזקאל.

דוד אזולאי: אני שואל אותך, האם היום נעשות בדיקות?

משה אבנון: ודאי, 80 אלף בדיקות בשנה.

משה אבנון: אבל אלה בדיקות תברואיות.

משה אבנון: הן אומרות האם המים ראויים לשתייה או לא ראויים לשתייה.

משה אבנון: כלומר, משרד הבריאות קבע תקן.

משה אבנון: המים חייבים לעמוד בתקן משרד הבריאות.

משה אבנון: אם השאלה היא החמרת התקן, אנחנו בעד.

משה אבנון: אבל לדווח על איכות מים, על הרכבם הכימי זה בלתי אפשרי במדינת ישראל.

משה אבנון: אלה עלויות שלא תתוארנה.

משה אבנון: הסוף יהיה שלא יבצעו את זה.

משה אבנון: בנושא איכות המים יש דברים, לדעתי, יותר חשובים.

משה אבנון: אתן דוגמה.

משה אבנון: מתקן סינון חיוני.

משה אבנון: אברהם יחזקאל: הוא עולה 100 מיליון דולר.

דוד עמר: אז מה?

דוד עמר: לפני עשר שנים הופעתי כאן ואמרתי: לא יעזור שום דבר אלא ביציאה.

דוד עמר: אז אמרו: זה יעלה 200 מיליון שקל.

דוד עמר: אז מה?

מוחמד כנעאן: הבעיה היא לא ביציאה, הבעיה היא בתוך היישובים עצמם.

יחזקאל לביא: הכוונה היא יציאה אצל הצרכן.

יחזקאל לביא: אני רוצה להוסיף הערה עיקרית לדברים שאבנון אמר והנקודה שלהם היא נקודת האחריות.

יחזקאל לביא: דובר כאן שהדו"ח צריך להתפרסם יחד עם חשבון המים.

יחזקאל לביא: המוציא את חשבון המים של התושב זה מנהל מחלקת המים, זו הרשות המקומית.

יחזקאל לביא: ברגע שאנחנו מחייבים אותו לפרסם בדו"ח הזה את איכות המים, פירושו שאנחנו מטילים עליו את האחריות כלפי האזרח לגבי האיכות.

יחזקאל לביא: מכיוון שהרשות המקומית קונה את המים מחברת מקורות לדוגמה, והאחריות על איכות המים בנושאים האלה היא אחריות של מי שמספק לה, יווצר מצב שבו יטילו על הרשות המקומית אחריות על דבר שהיא לא אחראית עליו.

אברהם יחזקאל: למה אתה אומר את זה?

אברהם יחזקאל: אתה לוקח אדם כמו דוד עמר שנבחר והוא פופולרי ביישוב ואתה אומר שהוא לא אחראי על המים?

אברהם יחזקאל: הוא התנדב להיות אחראי על המים.

יחזקאל לביא: האחריות לאיכות המים שמגיעים לרשות המקומית היא בידי מי שמספק לה אותם.

יחזקאל לביא: הרשות צריכה לעשות פעולות של הטבת המים.

יחזקאל לביא: אלה דברים שקיימים היום.

יחזקאל לביא: אבל את עיקר המים, המספק הוא אחראי להם.

יחזקאל לביא: למעשה פה מטילים את כל האחריות על הרשות המקומית.

דוד אזולאי: תאמר לי בבקשה באחריות מי בדיקות המים ביישוב?

יחזקאל לביא: משרד הבריאות.

דוד אזולאי: מה חלקה של הרשות המקומית בכל העניין הזה?

שלום גולדברגר: האחריות על בדיקות המים זה של הרשות המקומית.

שלום גולדברגר: משרד הבריאות מפקח על הרשות המקומית שתעשה את הבדיקות כפי שצריך.

שלום גולדברגר: הוא קובע את הסטנדרטים, את התדירות, אבל ספק המים הוא זה שאחראי לעשות את הבדיקות.

משה אבנון: לא מדובר פה על איכותם התברואי, מדובר פה על הרכבם הכימי.

משה אבנון: אלה שני דברים שונים.

דוד עמר: התחושה שלי היא שחבר הכנסת יחזקאל נעול על קונספציה מסויימת.

דוד עמר: השלטון המקומי לא מתנגד שהמים ייבדקו ושהתושבים יידעו את האמת על איכות המים שלהם.

דוד עמר: השאלה היא איך מבצעים את זה.

דוד עמר: השאלה היא למה צריכים לבצע את זה.

דוד עמר: האם מה שקורה היום לא מספיק?

דוד עמר: אלה הדברים שצריכים להישאל.

דוד אזולאי: השאלה אם התושב יודע.

דוד עמר: הופענו בנושא הזה גם אצל שר הפנים והסברנו שגם אם החוק הזה יאושר, הוא לא יהיה ישים על ידי השלטון המקומי.

דוד עמר: ואז עוד פעם יהיה דו"ח של מבקר המדינה שיאמר שהשלטון המקומי לא בסדר.

מוחמד כנעאן: למה הוא לא ישים?

מוחמד כנעאן: אני לא מבין למה התושב לא צריך לדעת מה הוא שותה.

דוד עמר: אם חבר-הכנסת אבי יחזקאל היה בא ואומר: תשמע, דוד עמר, אני רוצה שהתושבים יידעו מה איכות המים שהם מקבלים.

דוד עמר: קח את דו"ח הבדיקה שמשרד הבריאות שולח לך אחרי בדיקת הדגימות ותציב את זה בלוחות המודעות בכל העיר, אין לי בעיה.

אברהם יחזקאל: על זה נדבר.

דוד עמר: כמה תושבים, לפי הערכתך, מבינים מה שכתוב בשובר התשלום לארנונה או למים?

אברהם יחזקאל: אתה מקבל הביתה, כמוני, כל שלושה חודשים דו"ח מהבנק על העמלות.

אברהם יחזקאל: זה גם חוק שלי שעבר.

אברהם יחזקאל: מה הכוונה שלי בסך הכל - - -

דוד עמר: אתה חושב שאני לא מעריך את מה שאתה עושה?

דוד עמר: אבל בוא לא נחפש כותרת.

אברהם יחזקאל: זו לא כותרת.

אברהם יחזקאל: אני חי בעידן שבו אני רוצה שהציבור יידע הכל.

אברהם יחזקאל: מה האוויר שהוא נושם, מה המים שהוא שותה, מה האוכל, מה העמלות בבנק.

דוד עמר: בואו נחייב את ראש העיר, כאשר הוא מקבל תוצאות הדגימות של משרד הבריאות, לפרסם את זה על לוחות המודעות, אבל אני אתנגד שזה יהיה כל חודשיים.

דוד אזולאי: לא כל חודשיים.

דוד עמר: כאשר אומרים לי: כאשר אתה שולח את חשבונית המים תכתוב גם את איכות המים, ואם אני אכתוב שם 3.0 האנשים יבינו?

דוד עמר: איך אפשר לבצע את זה?

דוד אזולאי: השאלה היא אם אפשר לעשות את זה בתלושי המים שאנחנו מקבלים פעם בחצי שנה.

דוד עמר: זה בלתי אפשרי.

אברהם יחזקאל: מה הצעת החוק שלי אומרת?

אברהם יחזקאל: היא אומרת שתושב הרשות המקומית ששותה מים יידע מה הוא שותה.

אברהם יחזקאל: זה כל הסיפור.

אברהם יחזקאל: אני אגיד לך על מה אני כועס.

אברהם יחזקאל: לכל החברים שלי יש מתקני מים.

אברהם יחזקאל: זה אוכל לי את הלב.

אברהם יחזקאל: זה מאות שקלים בחודש.

אברהם יחזקאל: זה אלפי שקלים בשנה.

אברהם יחזקאל: אני רוצה שהאבא שלי, שגר בשכונה דרום תל-אביבית, שאין לו כסף למתקן מים, יידע איזה מים הוא שותה.

אברהם יחזקאל: זה כל הסיפור.

דוד אזולאי: אם מדובר על פרסום בלוח המודעות ולמרכז השלטון המקומי אין בעיה, עברנו חצי דרך.

דוד אזולאי: אני חושב שאם היינו עושים את זה בטופס הארנונה פעם בחצי שנה זה היה מקל עליכם.

דוד אזולאי: אבל אני הולך אתכם בקטע הזה.

אמיר שפירא: רציתי להעיר לגבי העלויות הנוספות או הקמת המעבדות ולבורנטים.

אמיר שפירא: כל הדברים האלה קיימים.

אמיר שפירא: התשתית קיימת בשטח, הבדיקות נעשות בלאו הכי.

אמיר שפירא: כל מה שמדובר כאן הוא שהמידע הזה שקיים יעבור לציבור.

אמיר שפירא: איזה פרמטרים, באיזה אופן, באיזו תדירות ואיפה זה יפורסם – כל זה משני.

אמיר שפירא: מה שחשוב הוא שהמידע הזה יגיע.

אביטל שטרנברג: בעניין הטענה שהושמעה כאילו זה ייצור אחריות חדשה של העיריות, זו טענה לא מדוייקת משום שכבר היום העיריות אחראיות לאיכות המים.

אביטל שטרנברג: אנחנו לא יוצרים אחריות יש מאין.

אביטל שטרנברג: יש להם אחריות.

דוד עמר: השלטון המקומי לא פוחד מאחריות.

אביטל שטרנברג: לעניין תוכנם של הדיווחים שהוא יחסית עניין משני, אנחנו לא מחפשים דיווח שיתן תמונת מצב אבסולוטית לכל שנייה ושנייה.

אביטל שטרנברג: אנחנו רוצים לתת כלי עזר לאזרח, איזשהו טריגר לפיקוח נוסף על העירייה.

אביטל שטרנברג: זה לא חייב להיות דיווח מלא.

אביטל שטרנברג: זה יהיה פעם בחצי שנה או שנה.

אביטל שטרנברג: אולי הוא לא יתייחס לכל המרכיבים.

אביטל שטרנברג: הוא יהיה בשפה פשוטה, הוא לא יהיה בשפה שבה מדבר משרד הבריאות, אבל הוא יהיה כלי ולו חלקי שיעזור לאזרח.

אביטל שטרנברג: מרים פרנקל-שור: חומרים כימיים אתם בודקים?

משה אבנון: אם הבעיה היא לדווח לציבור על איכותם התברואית של המים, אין בעיה.

משה אבנון: אין לנו כל התנגדות.

משה אבנון: אפשר לפרסם כל חודשיים שברשות מקומית זאת וזאת נעשו כך וכך בדיקות וכולם עמדו בתקן.

דוד אזולאי: לא אתם תפרסמו?

משה אבנון: הרשות המקומית יכולה לפרסם שנעשו בחודשיים האחרונים נניח מאה בדיקות ביבנה וכל הבדיקות הראו שהמים עומדים בתקן משרד הבריאות.

משה אבנון: אין לנו בעיה עם זה.

משה אבנון: הבעיה היא אחרת.

משה אבנון: אנחנו הבנו שהצעת החוק היא לפרסם את מה שכתוב פה.

משה אבנון: אבל את האיכות התברואית אין לנו בעיה לפרסם.

מרים פרנקל-שור: אילנה, כשעושים בדיקות, מדברים על האיכות המיקרוביאלית של המים?

אילנה מישר: כן.

מרים פרנקל-שור: כשמדברים על האיכות התברואית של המים, על עכירות המים, יש בעיה לפרסם לצד זה לוח ערכים מה צריך להיות הפרמטר?

אילנה מישר: על האיכות המיקרוביאלית צריכים לעשות ממוצע.

אילנה מישר: מרים פרנקל-שור: יש ערך שממנו אסור לרדת.

אילנה מישר: מה הבעיה לקחת את שלושת הפרמטרים האלה שהם פרמטרים מאוד בסיסיים עם איזשהו סולם ערכים שהאזרח יידע שאי-אפשר לרדת ממנו.

אילנה מישר: כמו בבדיקות דם, יש לך 0.8, אין לך מושג אבל אתה יודע שמותר שיהיה לך בין 0.5 לבין 3 אז אתה יודע שאתה במצב נורמלי.

דוד עמר: אין מניעה שאני אפרסם את תוצאות הבדיקה על לוח המודעות.

דוד עמר: לא איכפת לי לפרסם כל מה שיש שם.

דוד עמר: מי שיבין, יבין.

דוד עמר: אני לא רוצה להיכנס לוויכוח בין המשרד לאיכות הסביבה לבין משרד הבריאות.

דוד אזולאי: י ש דבר שהסכמנו עליו.

דוד אזולאי: הסכמנו כולנו לפרסם על לוח המודעות.

אברהם יחזקאל: תעביר את זה בקריאה הראשונה.

אברהם יחזקאל: למה עכשיו?

מוחמד כנעאן: אני לא מבין את המתנגדים.

מוחמד כנעאן: זכותו של האזרח , הוא משלם עבור המים סכום יחסית גבוה.

דוד עמר: אני הייתי יושב-ראש ועדת המים עשר שנים והייתי בכל מפעלי המים בעולם.

דוד עמר: ישראל היא בין המדינות שהתעריף שלה הוא נמוך אפילו יותר מבופלו, העיר הקרובה למפלי הניאגרה.

דוד עמר: נכנסתי גם למחלקת התשלומים שם.

מוחמד כנעאן: אנחנו משלמים יותר מהעלות של הרשות המקומית.

מוחמד כנעאן: אל תספר לי סיפורים.

מוחמד כנעאן: אני יודע מה זה רשות מקומית, הייתי ברשות המקומית לפניך.

מוחמד כנעאן: אני לא מבין את המתנגדים.

מוחמד כנעאן: אני חושב שזכותו האלמנטרית של האזרח היא לדעת מה הוא שותה, כי הוא משלם עבור המים.

מוחמד כנעאן: ועדת הכספים מעלה את תעריפי המים כפי שהיא רואה לנכון, היא לא שואלת את התושבים.

מוחמד כנעאן: אני בעד שהדו"ח על איכות המים יהיה על שובר תשלום המים שמגיע לביתו של כל אזרח .

מוחמד כנעאן: מי שמבין יבין.

מוחמד כנעאן: אפשר לפשט את המלים, לכתוב במלים פשוטות מאוד שכל אזרח יבין אותם, המלומד וגם האדם הפשוט.

מוחמד כנעאן: קרו מקרים שתושבים שתו מים לא בריאים, אני אחד מהם.

מוחמד כנעאן: אני יכול לתת דוגמה מהיישוב שלי, תמרה.

מוחמד כנעאן: שתינו מים מלוכלכים, לא בריאים, בניגוד לחוק ואף תושב לא ידע מזה.

מוחמד כנעאן: רק אחרי שזה התפרסם ברדיו והעיתונות התושבים ידעו.

דוד אזולאי: אני מסכים עם חבר-הכנסת כנעאן.

דוד אזולאי: לצערי הרב, ישנן רשויות מקומיות שאינן מדווחות לאזרחים שלהן בזמן על תקלות שיש במערכת המים שלהן.

דוד אזולאי: זה לא חדש.

דוד עמר: אין לי ויכוח עם חבר-הכנסת כנעאן.

דוד עמר: אנחנו מתנגדים לכך שהתושב ידע איזה מים הוא שותה?

דוד עמר: מה איכות המים?

דוד עמר: אנחנו מתנגדים לדרך איך התושב יידע מה הוא שותה.

דוד עמר: הרי אם יידע או לא יידע, בסופו של דבר האחריות נשארת על ראש העיר.

דוד עמר: לכן אמרתי, סוף מעשה במחשבה תחילה, איך אני מביא לכך שהתושבים יידעו מה איכות המים שהם שותים.

דוד עמר: כרגע אנחנו מדברים על ארבעה רבעונים.

דוד עמר: הדו"ח על איכות המים יפורסם בלוחות המודעות, אפילו בעיתונות הארצית אפשר.

דוד אזולאי: לא.

דוד אזולאי: אני רוצה שהאזרח ביישוב יידע.

דוד אזולאי: אני מדבר על העיתונות המקומית ולוחות המודעות.

דוד עמר: אין לי שום בעיה עם זה.

דוד עמר: חבר-הכנסת כנעאן, אנחנו שכנים.

דוד עמר: תבוא פעם לנשר, אני אראה לך את מפעל המים של נשר, שנחשב לאחד החסכוניים ביותר והיעילים ביותר.

מוחמד כנעאן: יש לי בעיה עם תמרה, עם טייבה.

דוד עמר: אמרת שאנחנו נוכלים וגובים על המים הרבה כסף.

דוד עמר: בוא אני אראה לך מה זה לקבל מים בקו אפס ולהעלות אותם ל-550 מטר גובה.

דוד עמר: גם אנרגיה, גם עלות.

אביטל שטרנברג: חשוב שתהיינה תקנות שתגדרנה את תוכן ההודעה, הן גם תגדרנה את הצורה שבה זה יפורסם על מנת שלא יסתפקו בלוח מודעות אחד וזה לא יהיה תלוי ליום אחד, אלא שבתקנות ייקבע משהו שיהפוך את הפירסום הזה לאפקטיבי.

דוד עמר: כאשר מאשרים תכנית בינוי בוועדה מקומית, כשמקבלים את ההחלטה מחייבים אותנו לפרסם אותה בלוחות המודעות כדי ליידע את אותה שכונה שתכנית הבינוי נוגעת לה.

זהר שקלים: אני דווקא רוצה לדבר עכשיו כאזרחית.

זהר שקלים: אחוז האנשים שקוראים את לוח המודעות הוא אפסי והאחוז שקוראים את העיתונות המקומית הוא גם נמוך.

זהר שקלים: לקחת את הדבר החשוב הזה ולקבור על לוח המודעות זה חבל.

זהר שקלים: השובר מגיע לבית הלקוח.

זהר שקלים: מוסיפים עוד שתיים-שלוש שורות בתוכנה ונותנים את המידע כמו שצריך.

דוד אזולאי: יש לי בקשה מהחברים.

דוד אזולאי: היות ויש לי הצעת חוק בוועדת הכספים ואני חייב להיות שם, אני כבר אחרתי ברבע שעה, אני מבקש הפסקה של חצי שעה ונחזור פה להמשך הדיון.

דוד אזולאי: (הישיבה נפסקה בשעה 11) (הישיבה נתחדשה בשעה 11:20)

דוד אזולאי: אני מחדש את הישיבה.

דוד אזולאי: בסך הכל אנחנו רוצים לשרת את האזרח ביעילות הטובה ביותר.

דוד אזולאי: אם אנחנו נפרסם את הנתונים הללו בלבד, זה צחוק מהעבודה.

דוד אזולאי: עם כל הכבוד, אני לא רוצה לזלזל, חס וחלילה, באינטליגנציה של האזרחים של מדינת ישראל.

דוד אזולאי: אבל אני חושב שכולנו פה לא מסוגלים להבין את תוצאות הבדיקות שעושה משרד הבריאות.

דוד אזולאי: אי-אפשר לפרסם דבר כזה ולהגיד יצאתי חובה.

דוד אזולאי: יחד עם זה, צריכה להיות פה איזושהי הגדרה, אם המים היו תקינים וכל הפרמטרים האחרים שהועלו כאן, אני מציע למשרד הבריאות ולמשרד הפנים לגבש איזושהי נוסחה.

עדנה הירשמן-פרי: יחד עם השלטון המקומי.

דוד אזולאי: אין לי ויכוח עם השלטון המקומי.

דוד אזולאי: באופן עקרוני, השלטון המקומי מסכים לשני דברים, שהפרסום יהיה בכל רבעון על גבי לוח המודעות ועיתונות מקומית;.

דוד אזולאי: ופעמיים בשנה על גבי השוברים.

דוד אזולאי: זה נסגר עם השלטון המקומי.

דוד אזולאי: כרגע נשאר לנו הענין מה אנחנו מפרסמים.

דוד אזולאי: אני מבקש ממשרד הפנים וממשרד הבריאות להגיע תוך שבועיים לנוסחה מוסכמת על שני הצדדים, כשאנחנו מבטיחים את הדבר המינימלי וההכרחי מבחינתי, שהאזרח יקרא בלוח המודעות ועל השובר את התוצאות הסופיות של בדיקות המים, שהאזרח יידע שהמים שהוא שתה הם בסדר.

דוד אזולאי: זה הכל.

דוד אזולאי: אפשר להגיע לסיכום כזה.

דוד אזולאי: באותה הזדמנות תסגרו את אותן פרצות שעלולות להיות לגבי מעבדות פרטיות שיקומו בעתיד.

דוד אזולאי: אפשר להוסיף סעיף בחוק, במקרה של מעבדות פרטיות, הנתונים יועברו לידי המשרד שירכז את העניין הזה, משרד הפנים או משרד הבריאות.

אילנה מישר: מספיק אם כתוב פה מעבדה.

שלום גולדברגר: כל מעבדה שמקבלת דגימה חייבת לדווח למי שנתן לה את הדגימה.

דוד אזולאי: אני חושב שמשרד הבריאות אחראי על העניין ולכן זה ישאר באחריות משרד הבריאות.

דוד אזולאי: זה הסיכום.

דוד אזולאי: אני מבקש ממשרד הפנים לגמור את העניין הזה תוך שבועיים ולהביא הצעה מסוכמת לוועדת הפנים על מנת שנוכל לקיים דיון ולהחליט בעניין הזה.

דוד אזולאי: תודה רבה.

דוד אזולאי: ישיבה זו נעולה.